На основу члана 115. став 2. Закона о културним добрима ("Службени гласник РС", бр. 71/94, 52/11 - др. закон и 99/11 - др. закон),

Министар културе и информисања доноси

**ПРАВИЛНИК**   
**О ОБРАСЦИМА, САДРЖАЈУ И НАЧИНУ ВОЂЕЊА ДНЕВНИКА РАДОВА И ДРУГЕ ДОКУМЕНТАЦИЈЕ КОЈА СЕ ВОДИ О АРХЕОЛОШКИМ ИСКОПАВАЊИМА И ИСТРАЖИВАЊИМА**

**(„Службени гласник РС“, бр. 67/20)**

**Члан 1.**

Овим правилником прописују се обрасци, садржај и начин вођења дневника радова и друге документације која се води о археолошким ископавањима и истраживањима.

**Члан 2.**

О археолошком ископавању и истраживању води се документација:

1) дневник археолошких ископавања и истраживања који садржи:

(1) опис ископавања/истраживања на дневном нивоу;

(2) опис истраживаних слојева;

(3) опис околности и услова под којима су археолошке структуре откривене и истраживане;

(4) назначена повезаност и однос са другим елементима техничке, теренске и фотодокументације.

2) техничка документација која садржи:

(1) положај налазишта/локалитета на топографској карти у размери 1:25.000;

(2) ситуациони план налазишта (геодетски или сателитски снимак) са обележеним истраженим површинама у размери 1:50 до 1:1.000;

(3) цртеже основа у размери 1:25 до 1:10;

(4) цртеже профила 1:25 до 1:10;

(5) цртеже пресека у размери 1:10 до 1:1;

(6) цртеже детаља у размери 1:10 до 1:1.

3) теренска документација која се води на обрасцима који су саставни део овог правилника, и то:

(1) Образац 1 - Подаци о археолошком налазишту/локалитету;

(2) Образац 2 - Стратиграфска јединица;

(3) Образац 3 - Објекат;

(4) Образац 4 - Теренски инвентар;

(5) Образац 5 - Посебан налаз;

(6) Образац 6 - Студијски материјал;

(7) Образац 7 - Гробни записник ( 7а - инхумација; 7б - инцинерација);

(8) Образац 8 - Гробови животиња и други типови похрањених остатака животиња и биљака;

(9) Образац 9 - Попис узорака;

(10) Образац 10 - Фото дневник;

(11) Образац 11 - Нивелмански дневник;

(12) Образац 12 - Дневник читања тоталном станицом;

(13) Образац 13 - Археолошко рекогносцирање.

4) фотодокументација о целини и деловима налазишта/локалитета и појединачним налазима.

5) документација о недеструктивним методама даљинске детекције (аеро археологија, геофизичко истраживање - георадар, геомагнетизам, геоелектрика) која садржи:

(1) извештај о обављеним истраживањима који садржи податке о руководиоцу радова и стручној екипи, податке о простору на коме су радови изведени, обиму истраживања, циљевима истраживања, образложење методологије истраживања и резултате истраживања;

(2) одговарајућу техничку документацију;

(3) фото документацију које чине фотографије налазишта за време, у току и на крају истраживања.

**Члан 3.**

(1) Обрасци из члана 2. тачка 3) овог правилника су листови величине 29,7 x 21 cm.

(2) Обрасци из члана 2. тачка 3) овог правилника одштампани су уз овај правилник и чине његов саставни део.

(3) Документација о археолошком ископавању и истраживању из члана 2. овог правилника води се и електронски у јединственом информационом систему за вођење обједињене археолошке теренске документације.  [!]

**Члан 4.**

(1) Даном ступања на снагу овог правилника престаје да важи Правилник о обрасцима за документацију која се води о археолошком ископавању и истраживању ("Службени гласник РС", бр. 19/95 и 102/06).

(2) Одредба члана 3. став 3. овог правилника примењује се од 1. септембра 2020. године.

**Члан 5.**

Овај правилник ступа на снагу осмог дана од дана објављивања у "Службеном гласнику Републике Србије".